अल नेपाल टेबलटेनिसमा राजीव र सुस्मिता च्याम्पियन
भक्तपुर–५ का राजीव चिकबन्जार र ओखलढुंगा–७ की सुस्मिता खड्का तेस्रो अल नेपाल अन्तरवडा टेबलटेनिस प्रतियोगितामा च्याम्पियन बनेका छन् ।
काठमाडौँ — भक्तपुर–५ का राजीव चिकबन्जार र ओखलढुंगा–७ की सुस्मिता खड्का तेस्रो अल नेपाल अन्तरवडा टेबलटेनिस प्रतियोगितामा च्याम्पियन बनेका छन् ।पुरुषमा सिंगल्समा राजीव र महिलामा सुस्मिता विजेता भए । स्पिन इभेन्टद्वारा आयोजित प्रतियोगिताको पुरुष फाइनलमा राजीवले सिरहा–२ का कृष्ण थापा मगरलाई ११–८, ११–७, १०–१२, ७–११, ११–९ को सेटमा हराए । बेलकोटगढी–८ का गणन्जय दाहाल र सिन्धुपाल्चोक–६ का सुजन गडाल संयुक्त तेस्रो भए ।खेलप्रेमी सुमन खड्गीको मुख्य प्रायोजनामा भएको प्रतियोगिताको महिला फाइनलमा सुस्मिताले भुक्तपुर–२ की मन्जु सुवाललाई ११–७, ११–७, ११–१ को सोझो सेटमा हराइन् । कीर्तिपुर–६ की योङ्गी पौडेल र भक्तपुर–६ की यशस्वी अवालले तेस्रो स्थानमा चित्त बुझाए । पुरुष/महिला सिंगल्समा शीर्ष तीन स्थान हात पार्नेले क्रमशः ३० हजार, १५ हजार र ७ हजार ५ सय रुपैयाँ पुरस्कार प्राप्त गरे ।सातदोबाटोस्थित कराते हलमा भएको प्रतियोगितामा १० इभेन्टमा प्रतिस्पर्धा भएको थियो । यू–१६ ब्वाइज सिंगल्समा कीर्तिपुर–६ का जयस्नु महर्जन र गर्ल्समा कीर्तिपुर–६ की योङगी पौडेलले स्वर्ण जिते ।टिम इभेन्टको पुरुषमा ललितपुर–६ र महिलामा भक्तपुर–२ ले स्वर्ण हात जित्यो । भेट्रान सिंगल्सको पुरुष ४० वर्षमाथि काठमाडौं २६ का चन्दन शाही, ५० वर्षमाथि ललितपुर ६ का राजेन्द्र कपाली र ६० वर्षमाथि धरानका राजन सुब्बा तथा महिला ४० वर्षमाथि काठमाडौं–२९ की इन्दिरा पराजुलीले पहिलो स्थान हात पारेका थिए ।टिम इभेन्टबाहेक अन्य स्पर्धामा पहिलो हुनेले १० हजार, दोस्रोले ५ हजार र तेस्रोले २ हजार ५ सय रुपैयाँ पुरस्कार पाए । टिम इभेन्टमा नगद पुरस्कार थिएन । प्रतियोगितामा दिनेश बोहरा, रोज शाही, सिरा शाक्य र मेरिशा श्रेष्ठ उदीयमान खेलाडी भए ।विजेतालाई वाग्मती प्रदेशका सांसद मीनकृष्ण महर्जन, आयोजक स्पिनका अध्यक्ष सुमन शाक्यलगायतले पुरस्कृत गरे । चारदिने प्रतियोगितामा करिब ४ सय खेलाडीले प्रतिस्पर्धा गरेको स्पिनका सचिव ज्याकी महर्जनले जनाएका छन् ।